Gedagte vir die dag: Net God weetFoto: Reint Dykema Wees dus altyd wakker en gereed, want julle ken nie die presiese datum of tyd van my koms nie. (Matteus 25:13) Ek het al baie gesê: Ons is naby die eindstreep van ons wedloop hier op aarde. Jesus kom binnekort en ons moet gereed wees. 1 Petrus 5:8 sê vir ons: “Wees versigtig! Pas op vir die duiwel se aanvalle. Hy is julle groot vyand. Hy loop rond soos ’n brullende leeu, op soek na iemand om te verslind.” Die duiwel wil so veel moontlik mense vernietig voor Jesus terugkom. Laat ons binne en buite seisoen gereed wees. Ons word gevra om hierdie wagtyd verstandig te gebruik; te groei in die genade en kennis van God; en ons verhouding met Jesus sterk te hou. Ons moet die voorbeeld volg van die vyf wyse maagde in Matteus 25. Vers 5 sê: “Toe die bruidegom lank weg bly, het almal vaak geword en aan die slaap geraak.” Die verskil is dat die vyf wyse maagde gereed was – toe hulle skielik wakker gemaak is, was hulle lampe gereed en gevul met olie. Hulle was voorbereid op die onverwagte en kon by die bruidegom aansluit toe Hy opdaag, terwyl die dwase maagde hulle kans verspeel het. Die Bybel waarsku ons herhaaldelik dat ons gereed moet wees, want net God weet wanneer Jesus sal terugkeer. Here God, ek wil vreugdevol uitsien na u terugkeer. Hou my wakker en gereed. Help my om my oorblywende tyd oordeelkundig te gebruik. Amen.